b'\n_START_ARTICLE_\nTulay ng San Juanico\n_START_SECTION_\nKonstruksyon\n_START_PARAGRAPH_\nAng proyekto ng pamahalaan na $21.9 milyong dolyar na tulay ay ikinontrata sa Construction and Development Corporation of the Philippines (ngayon ay Philippine National Construction Corporation), na kasama ang mga inhinyerong Hapones ay nagsagawa ng mga pag-aaral at dinisenyo ang proyekto sa ilalim ng pagkapangulo ni dating Pangulong Ferdinand Marcos. Sinimulan ang pagtatayo ng tulay noong 1969 sa ibabaw ng Kipot ng San Juanico mula Cabalawan, lungsod ng Tacloban hanggang sa bayan ng Santa Rita, Samar. Natapos ang konstruksyon noong 1973.\n_START_SECTION_\nPakinabang sa ekonomiya\n_START_PARAGRAPH_\nAng tulay na nagdudugtong ng lungsod ng Tacloban sa Leyte at bayan ng Santa Rita sa Samar ay nagbibigay ng maraming mga magagandang tanawin, lalo na ng Kipot ng San Juanico kasama ang libo-libong mga alimpuyo nito gayundin mga maliliit na pulo ng dalawang lalawigan sa nasabing kipot. Ito ay mga sampung minuto mula sa kabayanan ng Tacloban at mararating sa pamamagitan ng mga pampasaherong dyipni, bus, motor kab o pampribadong sasakyan. Ang tulay ay may 43 agwat at maaaring dumaan sa ilalim ng pangunahin at malaking arko ang mga bangkang katamtaman ang laki. Ang itaas ng nasabing arko ay umaabot sa 41 metro sa ibabaw ng lebel ng dagat.'